กองทัพบก จัดกำลังพลลงช่วยประชาชนที่ได้ผลกระทบจากน้ำท่วม
จากสถานการณ์ฝนตกหนักต่อเนื่องในทุกภูมิภาคของไทย ส่งผลให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่านและพื้นที่ลุ่มในหลายจังหวัดภาคเหนือ กองทัพบกโดยศูนย์บรรเทาสาธารณภัยกองทัพภาคที่ 3 ได้จัดกำลังพลและยุทโธปกรณ์เข้าช่วยเหลือประชาชนที่ประสบอุทกภัย ร่วมกับส่วนราชการและหน่วยงานในพื้นที่ โดยเฉพาะที่จังหวัดเพชรบูรณ์ ที่ได้รับผลกระทบจากน้ำป่าไหลหลากในอำเภอหล่มเก่า กองพลทหารม้าที่ 1 ได้จัดกำลังพลจิตอาสาและหน่วยทหารช่าง เข้าช่วยอพยพประชาชนและขนของขึ้นที่สูงซึ่งขณะนี้อยู่ระหว่างการฟื้นฟูขณะที่พื้นที่ภาคตะวันออกเฉียงเหนือ กองทัพภาคที่ 2 เฝ้าติดตามระดับน้ำและช่วยประชาชนขนสิ่งของขึ้นที่สูง รวมถึงเตรียมการช่วยเหลือตามสถานการณ์ ส่วนในพื้นที่ กทม. ศูนย์บรรเทาสาธารณภัยกองทัพภาคที่ 1 สนับสนุนสำนักการระบายน้ำกรุงเทพมหานคร ในการกำจัดสิ่งปฏิกูลที่กีดขวางทางน้ำ ลอกท่อระบายน้ำและเตรียมกระสอบทราย เพื่อทำแนวป้องกันน้ำไหลเข้าท่วมบ้านเรือนประชาชนในพื้นที่สำคัญ รวมถึงการช่วยอำนวยความสะดวกด้านการจราจรสำหรับในพื้นที่ภาคกลาง ที่อาจได้รับผลกระทบจากแม่น้ำเจ้าพระยาและลำน้ำสาขาไหลเข้าท่วมพื้นที่ลุ่มต่ำริมน้ำในช่วง 23-26 ส.ค. 65 นี้ กองทัพบกได้สนับสนุนกำลังทหารเข้าช่วยติดตั้งแนวป้องกันน้ำท่วมสถานที่สำคัญทางประวัติศาสตร์ โบราณสถานริมฝั่งแม่น้ำเจ้าพระยา ซึ่งเป็นพื้นที่รับน้ำและเกิดน้ำท่วมซ้ำซาก เพื่อเป็นการป้องกันความเสียหายที่อาจเกิดขึ้นสำหรับประชาชนที่ต้องการความช่วยเหลือ สามารถแจ้งได้ที่ หน่วยทหารใกล้บ้านหรือศูนย์บรรเทาสาธารณภัยกองทัพบกและศูนย์บรรเทาสาธารณภัยทุกกองทัพภาค